Alternativets kandidat til Folketinget Uzma Ahmed fik mundkurv på i valgkampen af partiets formand Uffe Elbæk. Nu melder hun sig ud i protest

Et citat i medierne gjorde Alternativets Uzma Ahmed så upopulær hos den store leder Uffe Elbæk, at hun blev sendt hjem med mundkurv på i valgkampen.

Nu har hun meldt sig ud af det tilsyneladende topstyrede græsrodsparti i protest, fordi den tvungne tavshed var skyld i et mord på hendes karakter.

- Jeg måtte ikke udtale mig. Jeg fik mundkurv på. Det skete efter flere møder, hvor jeg i mange timer argumenterede for, at det var absurd at tro, at jeg stod for argumenter, der kunne høre til hos den danske højrefløj. Men jeg blev ikke hørt, skriver Uzma Ahmed på Facebook her til morgen.

- Det var en katastrofe for min egen valgkamp, skriver hun.

Se også: Uffe sendte kandidat hjem efter udlændinge-brøler

Uffe fedtefad

Uzma Ahmed var Alternativets integrationsordfører, og hun kom i Uffes fedtefad, da hun præsenterede partiets intregationsudspil i Politiken.

- Hvis man ikke gider at lære dansk eller ikke går ind for ligestilling, så skal vedkommende sendes tilbage til sit hjemland. Man kan simpelthen ikke være her, lød det til avisen.

Udtalelserne fra Uzma Ahmed stod da også i en skærende kontrast til partiets udlændingepolitik, hvor de gik til valg på et opgør med '15 års strammerkurs' og en afskaffelse af 24-års-reglen.

Se også: Alternativet sætter holdet til kommende folketingsvalg

Afstand fra mig selv

Den ellers så blide Uffe Elbæk endte med at udstille sin partifælde offentligt. Uzma Ahmed trak dagen efter sine udtalelser tilbage, hvor hun i en pressemeddelelse sagde de bevingede ord, 'Jeg tager afstand fra mig selv'.

Efter turen i offentlig gabestok blev Uzma så sendt hjem med mundkurv på.

- Som min ven udtrykte det, er fire ugers tavshed ikke noget man ønsker sin værste fjende, især ikke, når tavsheden gør, at der bliver begået mord på ens karakter på et urigtigt grundlag, skriver Uzma Ahmed på Facebook.

Se også: Alternativet vælger Elbæk og ni andre kandidater

'Klodset'

Hun anerkender, at hun formulerede sig 'klodset', men også, at hun blev slagtet, fordi hun aldrig fik lov til at korrigere den klodsede formulering. Partiet kom hende heller ikke til undsætning.

- Jeg blev tvunget til tavshed, og tvunget til at tage afstand fra mig selv. Hvorfor jeg lod det ske?

- Jeg ville ikke være skyld i, at ødelægge mulighederne for os alle, sådan som det blev fremlagt af ledelsen, skriver hun.

Se også: Lars Barfoed ryger ud af Folketinget

Holdt hemmelig

Beslutningen blev holdt hemmelig for pressen, og et telefonopkald af formand Uffe Elbæk indikerer, at sagen var højt på dagsordenen for det nystartede parti.

- Hvad fanden i helvede gør vi. Hun kan jo finde på at gøre det her public. Det kan være med til at gøre, at vi ikke kommer ind, hvis det her kører videre. Det er fucking serious bussiness det her, udtaler Uffe Elbæk i dokumentaren ifølge Politiken.

Mere demokrati

Ekstra Bladet har talt med Uzma Ahmed, som ikke ønsker at uddybe sin kommentar på Facebook. Mellem linjerne kommer hun dog med en lille henvisning til Uffe Elbæks måde at regere på.

- Det skal nok blive godt for det her parti, og der er masser af læring at hente, siger Uzma Ahmed.

- Hvad skal de lære?

- De kan sikre sig, at der er mere demokrati i det projekt.

- Og det var der for lidt af?

- Filmen taler for sig selv, slutter hun.

Anden del af dokumentaren, som indeholder episoden med mundkurven, kan ses på DR2 i aften klokken 20.45.